सोमालिया में पोत अगवा, पांच भारतीय सवार  
पांच भारतीयों सहित चालक दल के 16 सदस्यों को ले जा रहे संयुक्त अरब अमीरात के एक पोत को सोमालियाई समुद्री लुटेरों ने अपहृत कर लिया है।
पांच भारतीयों सहित चालक दल के 16 सदस्यों को ले जा रहे संयुक्त अरब अमीरात के एक पोत को सोमालियाई समुद्री लुटेरों ने एक द्वीप के निकट अपहृत कर लिया। यह द्वीप यमन का हिस्सा है।  जहाजरानी मंत्रालय के सूत्रों ने गुरुवार को कहा कि वे 16 सदस्यीय चालक दल में शामिल रहे भारतीयों के विवरण हासिल करने का प्रयास कर रहे हैं, जिसे 16 जुलाई को समुद्री लुटेरों ने अपहृत कर लिया था।  जुबा जनरल ट्रेडिंग का पोत एमवी जुब्बा संयुक्त अरब अमीरात से सोमालिया के बरबेरा बंदरगाह जा रहा था। इस पोत के चालक दल में श्रीलंका का एक, बांग्लादेश के तीन, सूडान का एक, म्यामां का एक, कीनिया का एक और सोमालिया के चार सदस्य थे।